En gruppe unge i Lindholm røg lørdag aften så meget i totterne på hinanden, at politiet måtte tilkaldes.

Politiet blev lørdag aften ved 22-23-tiden tilkaldt, da der var var tumult i en gruppe unge, der var forsamlet på Vangen i Lindholm. Ordensmagten fik talt de unge til ro, og der var ingen anholdte, lød det søndag morgen fra vagtchef ved Nordjyllands Politi Thomas Ottesen. - Vi står med påstand mod påstand, og en situation, hvor det ikke er alle, de er lige meddelsomme. Vi undersøger det som "et mistænkeligt forhold". Mere kan jeg ikke sige i øjeblikket, sagde han. Søndagens arbejde med sagen har ikke bragt væsentlige fremskridt i sagen, siger vagtchef Karsten Højrup søndag ved aftenstid. På Facebook har der været forlydender som knivstikkeri i forbindelse med tumulten, men det afkræftede vagtchef Thomas Ottesen allerede tidligt på dagen.